SET รับแรงซื้อหุ้นบิ๊กแคปพุ่งกว่า 20 จุด หลุดแนวต้าน 1,400 สำเร็จ
SET รับแรงซื้อหุ้นบิ๊กแคปพุ่งกว่า 20 จุด หลุดแนวต้าน 1,400 สำเร็จ ล่าสุดเมื่อเวลา 11.34 น.ดัชนี SET อยู่ที่ 1,413.07 จุด เพิ่มขึ้น 20.92 จุด หรือ 1.50% มูลค่าซื้อขาย 20,824.20 ล้านบาท
9 ต.ค. 2558

ผู้สื่อข่าวรายงานว่า ตลาดหุ้นไทยภาคเช้าพุ่งต่อไปเป็นกว่า 20 จุดหลังผ่านแนวต้านสำคัญที่ 1,400 จุดมาได้อย่างแข็งแกร่ง ซึ่งเป็นไปตามทิศทางตลาดต่างประเทศทั้งตลาดภูมิภาคและตลาดหุ้นสหรัฐ  โดยมีแรงซื้อในหุ้นขนาดใหญ่ โดยเฉพาะกลุ่มพลังงาน หลังจากราคาน้ำมันโลกที่ปรับขึ้น ประกอบกับเงินบาทเช้านี้แข็งค่าขึ้นจากเงินไหลเข้ามาลงทุนในภูมิภาคชัดเจนขึ้น
จากที่เมื่อเวลา 9.59 น. ดัชนี SET มาอยู่ที่ 1,404.68 จุด บวก 12.53 จุด เพิ่มขึ้น 0.90% ล่าสุดเมื่อเวลา 11.34 น.ดัชนี SET อยู่ที่ 1,413.07 จุด เพิ่มขึ้น 20.92 จุด หรือ 1.50% มูลค่าซื้อขาย  20,824.20 ล้านบาท
นายภาดล วรรณรัตน์ ผู้อำนวยการฝ่ายวิเคราะห์หลักทรัพย์ บล.เมย์แบงก์ กิมเอ็ง(ประเทศไทย)(MBKET) กล่าวว่า ตลาดหุ้นไทยเช้านี้ปรับตัวขึ้นมาแรงเป็นไปในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวกขานรับเม็ดเงินไหลเข้ามาลงทุนในเอเชีย ภายหลังจากผลการรายงานการประชุมของธนาคารกลางสหรัฐฯ(เฟด)ระบุยังคงอัตราดอกเบี้ยไว้ก่อน เพราะเศรษฐกิจโลกยังมีความผันผวน
นอกจากนี้ ราคาน้ำมันก็ปรับตัวขึ้นมากด้วย ทำให้หุ้นในกลุ่มพลังงานในเช้านี้ปรับตัวขึ้นนำตลาดฯ และเชื่อว่าตลอดวันนี้ดัชนีฯน่าจะยืนเหนือระดับ 1,400 จุดได้ พร้อมให้แนวรับ 1,400 จุด ส่วนแนวต้าน 1,425 จุด